Ubistvo dva vojnika u Sarajevu 2015.
Dana 18. novembra su u sarajevskom naselju Rajlovac u terorističkom napadu ubijena dva pripadnika oružanih snaga Bosne i Hercegovine. U jednoj kladionici ubijeni su pripadnici Brigade Taktičke podrške bataljona Vojne policije Armin Salkić iz Viteza i Nedeljko Radić iz Nevesinja, a jedan pripadnik je ranjen. Enes Omeragić, 34-godišnjak rođen u Francuskoj, ubio je dvojicu pripadnika Vojne policije OS Bosne i Hercegovine iz automatskog oružja i ranio još tri osobe. Omeragić je u bijegu pucao na jedan autobus GRAS-a u kome su se nalazile ozlijeđene osobe. Nakon toga zabarikadirao se u svojoj kući u nekoliko km udaljenom naselju Sokolje. Nakon što su pripadnici jedinice specijalne policije opkolili kuću, izvršio je samoubistvo raznijevši. Omeragić je pripadao salafističkom pokretu i bio je već kažnjavan zbog teških krađa, te se liječio od teških droga. Zamjenik Ministra odbrane Bosne i Hercegovine Emir Suljagić osudio je ovaj napad, a napad i ubistvo vojnika OS Bosne i Hercegovine, Državna agencija za istrage i zaštitu (SIPA) i Tužilaštvo Bosne i Hercegovine okvalificirali su kao teroristički čin. U Bosni i Hercegovini je 20. novembar 2015. godine, zbog ubistva dvojice vojnika, odlukom Vijeća ministara Bosne i Hercegovine proglašen danom žalosti. Islamski ekstremisti su u prošlim godinama odgovorni za tri dalja napada u Bosni i Hercegovini: U terorističkom napadu u Bugojnu 2010. u napadu na policijsku stanicu ubijen je jedan policajac, kod atentata na američku ambasadu u Sarajevu 2011. godine teško je povrijeđen jedan policajac, te u napadu na policijsku stanicu u Zvorniku u aprilu 2015. godine ubijen je jedan službenik policije.